**LATVIJAS REPUBLIKAS MINISTRU KABINETS**

2018. gada Noteikumi Nr.

Rīgā (prot. Nr. .§)

**Noteikumi par notariālo funkciju veikšanu Latvijas Republikas diplomātiskajās un konsulārajās pārstāvniecībās ārvalstīs**

Izdoti saskaņā ar

 Konsulārās palīdzības un konsulāro pakalpojumu likuma

17. panta otro daļu

1. Noteikumi nosaka notariālās funkcijas, kuras Latvijas Republikas diplomātiskajās un konsulārajās pārstāvniecībās ārvalstīs (turpmāk - pārstāvniecība) veic konsulārā amatpersona un goda konsuls, kā arī šo funkciju veikšanas kārtību.
2. Konsulārā amatpersona un goda konsuls notariālās funkcijas veic ārlietu ministra pilnvarojumā noteiktajā apjomā un konsulārajā apgabalā. Notariālām funkcijām, kuras veiktas citā konsulārajā apgabalā, nav notariālās darbības spēka.
3. Konsulārā amatpersona un goda konsuls, uzsākot darbību, Ārlietu ministrijas Konsulārajā departamentā iesniedz sava paraksta un pārstāvniecības zīmoga nospieduma paraugus.
4. Konsulārā amatpersona un goda konsuls notariālās funkcijas veic attiecīgās pārstāvniecības telpās darba laikā. Konsulārā amatpersona un goda konsuls var noteikt atsevišķas dienas vai stundas, kad tiek veiktas tikai notariālās funkcijas.
5. Veicot notariālās funkcijas, konsulārā amatpersona un goda konsuls iekasē valsts node­vu saskaņā ar Ministru kabineta noteikumiem, kas nosaka valsts nodevas apmēru par notariālo funkciju izpildi pārstāvniecībās.
6. Personām, kuras objektīvu apstākļu dēļ nevar ierasties pārstāvniecībā, bet atrodas konsulārās amatpersonas vai goda konsula pilnvarojumā noteiktajā konsulārajā apgabalā, konsulārā amatpersona un goda konsuls drīkst taisīt aktus un apliecinājumus šo personu atrašanās vietā un arī ārpus darba laika, par to iekasējot papildu samaksu saskaņā ar Ministru kabineta noteikumiem, kas nosaka Ārlietu ministrijas sniegto konsulāro maksas pakalpojumu apmērus.
7. Konsulārā amatpersona un goda konsuls notariālās funkcijas veic:
	1. to konsulārajā apgabalā dzīvojošiem Latvijas pilsoņiem, Latvijas nepilsoņiem un personām, kurām Latvijas Republikā piešķirts bezvalstnieka, bēgļa vai alternatīvais statuss, un kuri [Iedzīvotāju reģistra likumā](https://likumi.lv/ta/id/49641-iedzivotaju-registra-likums) noteiktajā kārtībā ir paziņojuši par savas dzīvesvietas adresi ārvalstī;
	2. tiem Latvijas pilsoņiem, Latvijas nepilsoņiem un personām, kurām Latvijas Republikā piešķirts bezvalstnieka, bēgļa vai alternatīvais statuss, kas neatbilst šo noteikumu 7.1. apakšpunktā minētajām prasībām, – tikai konsulārās palīdzības lietas ietvaros;
	3. ārzemniekiem, ja tas ir nepieciešams bērnu vai personu ar ierobežotu rīcībspēju, kuri ir Latvijas pilsoņi vai Latvijas nepilsoņi, interešu pārstāvībai.
8. Notariālās funkcijas neveic šo noteikumu 7. punktā minētai personai, kura īsteno pārstāvības tiesības juridiskas personas vārdā.
9. Konsulārā amatpersona un goda konsuls var veikt šādas notariālās darbības:
	1. taisīt notariālos aktus konsulārās palīdzības lietas ietvaros vai, ja pilnvara vai piekrišana notariālā akta formā nepieciešama bērnu un personu ar ierobežotu rīcībspēju interešu pārstāvībai;
	2. taisīt apliecinājumus. Konsulārā amatpersona un goda konsuls apliecina:
		1. notariālo aktu grāmatas izrakstus un notariālo aktu norakstus;
		2. paraksta īstumu (arī tulkotāja paraksta īstumu);
		3. to, ka persona ir dzīva;
		4. noraksta un tulkojuma pareizību.
	3. izsniegt izrakstus no notariālo aktu grāmatas, aktu un apliecinājumu reģistra.
10. Konsulārā amatpersona un goda konsuls ved:
	1. reģistrus aktu un apliecinājumu ierakstīšanai;
	2. notariālo aktu grāmatas.
11. Kārtību, kādā konsulārā amatpersona un goda konsuls ved, glabā un nodod reģistrus aktu un apliecinājumu ierakstīšanai un notariālo aktu grāmatas, nosaka ārlietu ministrs.
12. Atzīt par spēku zaudējušiem Ministru kabineta 2008. gada 21. aprīļa noteikumus Nr. 283 "[Noteikumi](https://likumi.lv/ta/id/187127-noteikumi-par-valsts-nodevu-par-publisko-dokumentu-legalizaciju) par notariālo funkciju veikšanu Latvijas Republikas diplomātiskajās un konsulārajās pārstāvniecībās" (Latvijas Vēstnesis, 2008, 63. nr., 2016, 154. nr.).

Ministru prezidents M.Kučinskis

Ārlietu ministrs E.Rinkēvičs

Iesniedzējs:

Ārlietu ministrijas valsts sekretārs A.Pildegovičs

I.Krūmiņa 67016229

ilze.krumina@mfa.gov.lv